Det er en nøje beslutning, hver eneste gang at Diannie Tekin skal tænde op for enten varme- eller elapparater. Hun er førtidspensionist og bor sammen med sine tre børn i Gug. - Vi er tvunget til at leve efter strømpriserne. Vi er tvunget til at kigge på strømmen for at se, hvornår vi egentlig kan tillade os at bruge strøm. Hvornår kan vi vaske tøj, hvornår kan vi bruge komfuret, og hvornår kan vi bage? Det er ikke hver dag, at vi kan det, siger hun. Mærkbare leveændringer Siden strømpriserne er stukket i vejret har den lille familie lavet flere ændringer i hverdagen. Madlavningen er rykket udenfor på gasgrillen og det ene køleskab er lavet om til blot at være et skab. Derudover er familien begyndt at sove i samme rum. På den måde kan de spare på varmen, hvor en biopejslampe er blevet købt. - Så kan vi varme op med bioethanol. Det tager cirka en halv time, og så er der 20 grader inde i stuen, siger hun. Diannie Tekin lider af diabetes og er derfor afhængig af sin insulin. Men den kan være det næste, som hun bliver nødt til at spare væk. - Hvis mine varme- og elregninger stiger yderligere, så er jeg nødt til at skære min medicin fra, og så bliver jeg indlagt. Så bliver det dyrere på længere basis for staten. - Hvis der ikke er penge til medicin, så er der ikke penge til medicin, siger hun. Kan udnytte strømpriserne I og med Diannie Tekin er førtidspensionist bruger hun mange af døgnets timer hjemme. Derfor kan hun udnytte strømmen, så hun kun bruger den, når den er billigst. Men det er ikke alle, der har mulighed for det, og det er noget, som nordjyden har med i tankerne. - Jeg har ikke en høj indtægt, så det er klart, at det gør enormt ondt på mig. Men jeg tænker også på andre, som er på arbejdsmarkedet, og som ikke har mulighed for at udnytte priserne, siger hun. Diannie Tekin har et opråb til politikerne, så både hende og mange andre kan blive hjulpet med de høje regninger. - Jeg kunne godt tænke mig, at de fjernede moms og afgifter. Og jeg kunne tænke mig, at der kom gang i de vindmøller, uden vi skal tage hensyn til andre lande, og vi fik lov at få det strøm der egentlig er, så vi kan klare os, lyder det.

Referat:
Udendørs madlavning på grill, slukket køleskab og frygten for at spare sin medicin væk. Det er situationen hos Diannie Tekin fra Gug, der er førtidspensionist.